Uleiota

Uleiota er en slekt av skogflatbiller som tidligere ble regnet til gruppen flatbiller (Cucujidae).

Utseende 
Små (1,3 – 5,5 mm), flate, avlange og parallellsidige biller. Oversiden er fint hårete og matt, og de er som oftest brunlige på farge. Hodet er stort, omtrent så bredt som brystskjoldet, med små, runde fasettøyne. Antennene er 11-leddete (sjelden 9-leddete), omtrent så lange som hodet og brystskjoldet til sammen, og tråd- eller svakt kølleformede. Brystskjoldet (pronotum) varierer mye i formen. Det har ofte tenner langs sideranden, eller fremskytende forhjørner, og lengdefurer på oversiden. Dekkvingene er avlange, vanligvis med punktrekker. Beina er vanligvis forholdsvis korte, med fem-leddete føtter der det fjerde leddet er svært lite og lett å overse (pseudotetramere føtter). Som oftest er minst ett av fotleddene tolappet.

Levevis 
Mange av artene er som navnet (både det norske og det latinske) sier skogsinsekter, men da de lever mesteparten av livet under barken på døde trær, ser man dem sjelden. Av og til kan man finne dem rundt nyfelt tømmer. Den flate kroppsformen hjelper dem til å bevege seg under barken. Man vet ikke sikkert hva de spiser, men det er antatt at de ikke er rovdyr, kanskje heller soppetere. Noen arter finnes også mellom løvstrø.

Systematisk inndeling 
En del arter som tidligere har vært plassert her er nå flyttet til slekten Parahyliota og andre slekter.
 Ordenen biller, Coleoptera
 Underordenen Polyphaga
 Gruppen (infraorden) Cucujiformia
 Overfamilien glans- og flatbiller, Cucujoidea
 Familien skogflatbiller, Silvanidae
 Underfamilien treflatbiller, Brontinae Blanchard, 1845
 Stammen Brontini
 Slekten Uleiota Latreille, 1796
 Uleiota algerica Maran, 1929
 Uleiota arborea (Reitter, 1889)
 Uleiota debilis (LeConte, 1854)
 Uleiota dubius (Fabricius, 1801)
 Uleiota planata (Linnaeus, 1761) - finnes i Norge
 Uleiota quadraticollis (Fairmaire, 1868)
 Uleiota texana Dajoz, 1989
 Uleiota truncata Motschulsky, 1845

Referanser

Kilder 
 Silfverberg, H. 1992. Enumeratio Coleopterorum Fennoscandiae, Daniae et Baltiae. (Liste over Nordens biller). Helsinki.
 Thomas, M.C. 2005. A preliminary checklist of the flat bark beetles of the world (Family Silvanidae).

Eksterne lenker 
 UK Beetles - Uleiota planata 
 

Biller formelt beskrevet i 1796
Dyr formelt beskrevet av Pierre André Latreille
Flatbiller